钦定古今图书集成/理学汇编/经籍典/第002卷 > 晋
## 钦定古今图书集成/理学汇编/经籍典/第002卷 > 晋

### 武帝泰始元年诏取明经儒学为乐安王鉴燕王机师友

按《晋书武帝本纪》，不载。　按《乐安王传》，武帝践阼，诏
曰：“乐安王鉴、燕王机并以长大，宜得辅导师友，取明
经儒学，有行义节俭，使足严惮。”

泰始　年，秘书监荀勗与中书令张华，依刘向《别录》，
整理记籍。

按《晋书武帝本纪》不载。　按《荀勗传》，“武帝受禅，领著
作，俄领秘书监，与中书令张华依刘向《别录》，整理记
籍。”

### 咸宁五年十月汲郡人得竹简古书诏秘书监荀勗著作郎束晰等撰次以为中经藏于秘府

按《晋书武帝本纪》，“咸宁五年十月戊寅，汲郡人不准
掘魏襄王冢，得竹简小篆古文十馀万言，藏秘府。”
按《荀勗传》，“咸宁初，得汲郡冢中古文竹书，诏勗撰次，
以为《中经》，列在秘书。”　按《束晰传》，“太康二年，汲郡人
不准盗发魏襄王墓，或言安釐王冢得竹书数十车。”
其《纪年》十三篇，记夏以来至周幽王为犬戎所灭，以
事接之。《三家分》仍述魏事，至安釐王之二十年。盖魏
国之史书，大略与《春秋》皆多相应。其中《经》《传》大异，则
云“夏年多，殷益干启位，启杀之。太甲杀伊尹，沃丁杀
季历。自周受命，至穆王百年，非穆王寿百岁也。幽王
既亡，有共伯和者，摄行天子事，非二相共和也。”其《易
经》二篇，与《周易》上、下经同；《易𦅸阴阳卦》二篇，与《周易》
略同，𦅸辞则异，卦下，《易经》一篇，似说卦而异。《公孙段》
二篇，公孙段与邵陟论易。《国语》三篇，言楚晋事；名三
篇，似《礼记》，又似《尔雅》。《论语师春》一篇，书《左传》诸卜筮师春，似是造书者姓名也。《琐语》十一篇，诸国卜梦妖
怪相书也。《梁丘藏》一篇，先叙魏之世数，次言丘藏金
玉事。《缴书》二篇，论弋射法；《生封》一篇，帝王所封；《大历》
二篇，邹子谈天类也。《穆天子传》五篇，言周穆王游行
四海，见帝台西王母图。诗一篇，画赞之属也。又《杂书》
十九篇，周食田法。《周书》论楚事，周穆王美人盛姬死
事，大凡七十五篇。七篇简书折坏，不识名题冢中。又
得铜剑一枚，长二尺五寸，漆书科斗字，初发冢者，烧
策照取宝物，及官收之，多烬简断札，文既残缺，不复
诠次。武帝以其书付秘书，校缀次第，寻考指归，而以
今文写之。晰在著作，得观《竹书》，随疑分释，皆有义证。
迁尚书郎。〈本纪作咸宁五年荀勗传作咸宁初束晰传作太康二年同一晋书而互异如此今

姑从本纪

咸宁　年秘书监荀勗。又因《中经》更著新簿分为四
部总括群书。

按《晋书武帝本纪》，不载。　按《隋书经籍志序》，“魏秘书
郎郑默始制《中经》。秘书监荀勗又因《中经》，更著《新簿》，
分为四部，总括群书。一曰甲部”，纪六艺及小学等书；
二曰乙部，有古诸子家、近世子家、兵书、兵家术数；三
曰景部，有《史记旧事》《皇览》簿、杂书；四曰丁部，有诗赋
图赞、《汲冢书》。大凡四部，合二万九千九百四十五卷。
但录题及言，盛以缥囊，书用“缃素”，至于作者之意，无
所论辨。

### 太康元年三月王濬至建邺收其图籍

按《晋书武帝本纪》：“太康元年三月壬申，王濬以舟师
至于建邺之石头。孙皓大惧，降于军门，濬收其图籍。”

### 惠帝永平元年二月复置秘书监官

按：《晋书惠帝本纪》云云，　按《职官志》：“汉桓帝延熹二
年，置秘书监，后省。魏武为魏王，置秘书令丞。及文帝
黄初初，置中书令，典尚书奏事，而秘书改令为监，后
以何祯为秘书丞，而秘书先自有丞，乃以祯为秘书
右丞。及晋受命，武帝以秘书并中书省，其秘书著作
之局不废。惠帝永平中，复置秘书监，其属官有丞有
郎”，并统著作省。

### 怀帝永嘉元年与群臣论众务考经籍

按《晋书怀帝本纪》：帝在东宫，恂恂谦损，接引朝士，讲
论书籍。及即位，辄与群官论众务，考经籍。黄门侍郎
傅宣叹曰：“今日复见武帝之世矣。”

### 元帝建武元年鸠聚遗书得三千一十四卷

按《晋书元帝本纪》，不载。　按《隋书经籍志》：“惠怀之乱，
渠阁文籍，靡有孑遗。东晋之初，渐更鸠聚，著作郎李
充以勗旧簿校之，其见存者有三千一十四卷。充遂
总没众篇之名，但以甲乙为次。自尔因循，无所变革。”

### 太兴四年三月增置三经博士

按《晋书元帝本纪》，“太兴四年三月，置《周易》《仪礼》公羊
博士。”　按《职官志》：国子祭酒博士各一人，助教十五
人，以教生徒。博士皆取履行清淳，通明典义者，若散
骑常侍、中书侍郎、太子中庶人以上，乃得召试。及江
左初减为九人。元帝末，增《仪礼》《春秋》公羊博士各一
人，合为十一人。后又增为十六人，不复分掌五经，而
谓之太学博士也。　按《荀崧传》：“崧转太常，时方修学
校，简省博士，置《周易》王氏、《尚书》郑氏、《古文尚书》孔氏、
《毛诗》郑氏、《周官》《礼记》郑氏、《春秋左传》杜氏、服氏、《论语》
《孝经》郑氏博士各一人，凡九人。其《仪礼》《公羊》《穀梁》及
郑《易》皆省不置。崧以为不可，乃上疏诏曰：‘崧表如此，
皆经国之务，为政所由，息马投戈，犹可讲艺。今虽日
不暇给，岂忘本而遗存邪？可共博议者详之’。”议者多
请从崧所奏。诏曰：“《穀梁》肤浅，不足置博士，馀如奏。”

### 恭帝元熙二年刘超授帝经书

按《晋书恭帝本纪》，不载。　按《刘超传》，“恭帝时年八岁，
虽幽厄之中，超犹启授《孝经》《论语》。”